Broj: 711-I-1180-P-141-18/19-12-8

Zagreb, 18. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju vlastitih saznanja o mogućem sukobu interesa dužnosnika Siniše Hajdaša Dončića, potpredsjednika Hrvatskoga sabora,** na 47. sjednici, održanoj 18. travnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Siniše Hajdaša Dončića, potpredsjednika Hrvatskoga sabora i ministra pomorstva, prometa i infrastrukture do 22. siječnja 2016.g., povodom navoda da je osobu koja je obavljala poslove dužnosnikovog savjetnika u razdoblju u kojem je dužnosnik obnašao dužnost ministra pomorstva, prometa i infrastrukture, imenovao za člana Upravnog vijeća Agencije za sigurnost željezničkog prometa, a ista osoba je osnovala trgovačko društvo koje je kroz poslovanje s Agencijom ostvarilo značajne prihode, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Povjerenstvo je dana 9. travnja 2019.g. zaprimilo anonimnu prijavu podnesenu protiv dužnosnika Siniše Hajdaša Dončića, potpredsjednika Hrvatskoga sabora, koja je u knjizi ulazne pošte zaprimljena pod poslovnim brojem: 711-U-1226-P-141/18-01-1 te je povodom iste otvoren predmet broj: P-141/18.

U prijavi se u bitnome navodi da je ………………. u isto vrijeme kada je obavljao poslove savjetnika dužnosnika Siniše Hajdaša Dončića, ministra pomorstva, prometa i infrastrukture, ortačkim ugovorom kao tajni član osnovao trgovačko društvo Centar za tračničke sustave d.o.o. Koristeći svoj položaj savjetnika u ministarstvu isti je svom trgovačkom društvu osigurao rješenje Ministarstva kojim se navedenom društvu daje ovlaštenje kao tijelu za ocjenjivanje sukladnosti podsustava s nacionalnim tehničkim pravilima, sukladno Zakonu o sigurnosti i interoperabilnosti željezničkog sustava („Narodne novine“, broj 82/13. i 18/85.), za strukturne podsustave: elektroenergetski infrastrukturni sustav i podsustav vozila.

U prijavi se nadalje navodi da je dužnosnik Siniša Hajdaš Dončić u isto vrijeme predložio Vladi Republike Hrvatske da se ……………… imenuje predsjednikom Upravnog vijeća Agencije za sigurnost željezničkog prometa koja je poslove iz svoje nadležnosti dodjeljivala upravo trgovačkom društvu Centar za tračničke sustave d.o.o., čime je isto ostvarilo prihode od oko 2 milijuna kuna.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavcima 2., 3. i 4. ZSSI-a propisano je da su predsjednik i potpredsjednici Hrvatskoga sabora te zastupnici u Hrvatskom saboru, kao i ministri u Vladi Republike Hrvatske dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Siniša Hajdaš Dončić od u razdoblju od 19. travnja 2012.g. do 22. siječnja 2016.g. obnašao dužnost ministra pomorstva, prometa i infrastrukture, zatim u razdoblju od 30. siječnja 2016. do 30. lipnja 2017.g. dužnost zastupnika u Hrvatskom saboru, a od 30. lipnja 2017.g. pa nadalje obnaša dužnost potpredsjednika Hrvatskoga sabora. Stoga je Siniša Hajdaš Dončić, povodom obnašanja navedenih dužnosti, obvezan postupati sukladno odredbama ZSSI-a.

Povjerenstvo je radi provjere osnovanosti navoda iz podnesenih prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080903428, OIB: 65350043479 upisano trgovačko društvo Centar za tračničke sustave d.o.o. Kao jedini osnivač/član društva upisan je Srđan Braović, a kao osoba ovlaštena za zastupanje društva Sanja Šolić. U sudskom registru je kao osnivački akt navedena Izjava o osnivanju društva s ograničenom odgovornošću od 4. ožujka 2014.g.

Na zahtjev Povjerenstva Trgovački sud u Zagrebu dostavio je očitovanje od 5. veljače 2018.g. pod brojem R-667/19 u privitku kojeg je dostavljena Izjava o osnivanju društva s ograničenom odgovornošću Centar za tračničke sustave d.o.o. sastavljenu dana 4. ožujka 2014.g. od strane javnog bilježnika Vlaste Zajec iz Zagreba. Člankom 1. navedene Izjave Srđan Braović iz Zagreba osniva društvo s ograničenom odgovornošću radi ostvarivanja dobiti trajnim obavljanjem djelatnosti te istom uređuje tvrtku, sjedište, predmet poslovanja, temeljni kapital, uloge, poslovne udjele i trajanje društva.

………………………… u sudskom registru nadležnog trgovačkog suda, kao ni u Izjavi o osnivanju predmetnog trgovačkog društva nije naveden kao član/osnivač, niti kao član Uprave, odnosno direktor istog.

Povjerenstvo je nadalje izvršilo uvid u Rješenje Vlade Republike Hrvatske o imenovanju predsjednika i člana Upravnog vijeća Agencije za sigurnost željezničkog prometa KLASA: 080-02/12-01/569, URBROJ: 5030115/1-12-03 od 25. listopada 2012.g. te utvrdilo da je istim …………………….. imenovan predsjednikom Upravnog vijeća navedene Agencije.

Uvidom u rješenje Vlade Republike Hrvatske o razrješenju dijela članova Upravnog vijeća Agencije za sigurnost željezničkog prometa KLASA: 080-02/17-02/289, URBROJ: 50301-15/28-17-02 od 9. studenoga 2017.g. utvrđeno je da je …………………… razriješen dužnosti člana Upravnog vijeća Agencije radi isteka mandata.

Povjerenstvo je zatražilo i očitovanje od Ministarstva mora, prometa i infrastrukture na okolnost je li ………………………….. obavljao poslove savjetnika ministra mora, prometa i infrastrukture (ranije ministra pomorstva, prometa i infrastrukture), odnosno je li bio zaposlen na nekom drugom radnom mjestu. Od Ministarstva je također zatraženo očitovanje na okolnost je li Vlada Republike Hrvatske imenovala g. ……….. predsjednikom Upravnog vijeća Agencije za sigurnost željezničkog prometa na temelju prethodnog prijedloga Ministarstva.

Ministarstvo mora, prometa i infrastrukture dostavilo je očitovanje od 26. veljače 2019.g. u kojem se navodi da prema evidencijama Ministarstva, ……………………. nije obavljao poslove savjetnika ministra mora, prometa i infrastrukture (ranije pomorstva, prometa i infrastrukture) niti je bio zaposlen u istom Ministarstvu na nekom drugom radnom mjestu. U očitovanju se nadalje navodi da je ………………… na temelje rješenja Vlade Republike Hrvatske od 25. listopada 2012.g. imenovan predsjednikom Upravnog vijeća Agencije za sigurnost željezničkog prometa te je razriješen 9. studenoga 2017.g.

Povjerenstva je uputilo dodatni upit Ministarstvu mora, prometa i infrastrukture u kojem je zatražilo pojašnjenje je li u razdoblju u kojem je dužnosnik Siniša Hajdaš Dončić obnašao dužnost ministra pomorstva, prometa i infrastrukture, ……………………. bio angažiran od strane tadašnjeg Ministarstva pomorstva, prometa i infrastrukture na bilo koji način i za bilo koju vrstu poslova te je ponovno zatraženo očitovanje na okolnost je li imenovanju ………………… ………………. za predsjednika Upravnog vijeća Agencije za sigurnost željezničkog prometa prethodio prijedlog Ministarstva.

Ministarstvo mora, prometa i infrastrukture dostavilo je očitovanje od 4. travnja 2019.g. u kojem se navodi da Ministarstvo ne raspolaže podacima da je ……………………… bio na bilo koji način i za bilo koju vrstu poslova angažiran od strane tadašnjeg Ministarstva pomorstva prometa i infrastrukture. Vezano za imenovanje …………………………. predsjednikom Upravnog vijeća Agencije za sigurnost željezničkog prometa, u očitovanju se navodi da Ministarstvo u svojim evidencijama nema podataka o tome je li navedenom imenovanju prethodio prijedlog Ministarstva.

Povjerenstvo obrazlaže da je iz prikupljenih podataka i dokumentacije utvrdilo da ………………………….. nije obavljao poslove savjetnika dužnosnika Siniše Hajdaša Dončića, niti bilo koje druge poslove u Ministarstvu pomorstva, prometa i infrastrukture u razdoblju u kojem je dužnosnik Siniša Hajdaš Dončić obnašao dužnost ministra u istom Ministarstvu. Slijedom navedenoga, Povjerenstvo nije utvrdilo da postoje okolnosti koje se navode u prijavi, a koje bi mogle upućivati na odnos povezanosti između dužnosnika Siniše Hajdaša Dončića i …………………………., odnosno koje bi upućivale na nepristranost dužnosnika u obnašanju dužnosti ministra pomorstva, prometa i infrastrukture.

U odnosu na mogući sukob interesa ………………………… kao predsjednika Upravnog vijeća Agencije za sigurnost željezničkog prometa, Povjerenstvo ističe da je člankom 3. stavcima 1. i 2. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokrug rada te nadležnost Povjerenstva za odlučivanje o sukobu interesa. Sukladno članku 3. stavcima 1. i 2. ZSSI-a, predsjednik i članovi Upravnog vijeća Agencije za sigurnost željezničkog prometa nisu dužnosnici u smislu toga Zakona te stoga dio prijave koji se odnosi na ………………………… ne sadrži povod za postupanje Povjerenstva.

Povjerenstvo ipak napominje da iz prikupljenih podataka i dokumentacije nije utvrdilo da bi …………………….. na bilo koji način bio povezan s trgovačkim društvom Centar za tračničke sustave d.o.o. s obzirom da nije osnivač, odnosno član istog niti obavlja funkciju direktora navedenog trgovačkog društva.

Slijedom svega navedenog, a s obzirom da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Siniše Hajdaša Dončića, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Siniša Hajdaš Dončić, elektronička dostava

2. Objava na internetskoj stranici Povjerenstva

3. Pismohrana